Source: https://ficek.sk/je-spachanie-priestupku-porusenim-skusobnej-doby-podmienecneho-odsudenia-12310
Timestamp: 2019-04-25 12:53:18+00:00

Document:
[2019] Je spáchanie priestupku porušením skúšobnej… | Poradíme Vám? '
Je spáchanie priestupku porušením skúšobnej doby podmienečného odsúdenia?
Odpovedané dňa: 3. 7. 2015
Otázka: Je spáchanie priestupku porušením skúšobnej doby podmienečného odsúdenia?
Dobry den, chcela by som sa opytat nasledovne. Ak je niekto v podmienke a spacha priestupok, za ktory dostane pokutu za porusenie povinnosti denneho svietenia na aute, resp. inych menej zavaznych priestupkov, je to porusenie podmienky? Za odpoved Vam vopred Dakujem
Odpoveď: Je spáchanie priestupku porušením skúšobnej doby podmienečného odsúdenia?
Dobrý deň, podľa § 50 ods. 1 Trestného zákona, súd pri povolení podmienečného odkladu výkonu trestu odňatia slobody určí skúšobnú dobu, a to na jeden až päť rokov. V rámci uvedeného môže súd uložiť aj rôzne obmedzenia a povinnosti smerujúce k tomu, aby páchateľ viedol riadny život. Povinnosť viesť riadny život v skúšobnej dobe a povinnosť splniť všetky súdom uložené obmedzenia a povinnosti je základným predpokladom pre osvedčenie sa páchateľa v skúšobnej dobe. Rozhodnutie súdu o tom, či sa podmienečne odsúdený osvedčil, závisí od jeho úvahy a okolností konkrétneho prípadu. Pri hodnotení splnenia povinnosti viesť v skúšobnej dobe riadny život, súd skúma predovšetkým dodržiavanie právnych noriem a plnenie pracovných, rodinných a ďalších občianskych povinností. Spáchanie menej závažných priestupkov na úseku bezpečnosti a plynulosti cestnej premávky, preto ešte automaticky neznamená porušenie hodnotiacich kritérií pre osvedčenie sa podmienečne odsúdeného a tým pádom nemusí byť o osobe rozhodnuté, že sa neosvedčila. Nie je však vylúčené, že súd by aj za menej závažné porušenie zákona premenil podmienku.
Podotázka: Je spáchanie priestupku porušením skúšobnej doby podmienečného odsúdenia? (Trestné právo)
Dobrý večer, poprosila by som radu. Manžel je vo výkone trestu za alkohol za volantom na dobu 6 mesiacov. Ale je aj v podmienke za výživné a tá mu má skončiť v septembri. Chcela by som vedieť, či si tu podmienku môže dať premeniť alebo aký je pri tomto postup?
Dobrý deň, neviem či som správne pochopil otázku, že si Váš manžel chce dať dobrovoľne premeniť podmienečný trest na nepodmienečný, ktorý by spôsobil, že by zostal dlhšie vo výkone trestu odňatia slobody. Dovoľujem si Vám však dať na vedomie, že podľa Trestného zákona ak je určený podmienečný trest odňatia slobody osobe, ktorá je vo výkone trestu odňatia slobody, tak počas výkonu trestu odňatia slobody neplynie skúšobná doba určená pri podmienečnom odklade výkonu trestu odňatia slobody. Tzn. že nakoľko je Váš manžel vo výkone, zrejme mu laicky povedané podmienka ešte nezačala plynúť a začne plynúť až potom ako ho prepustia z výkonu trestu odňatia slobody. Na to, aby súd premenil jeho podmienku na nepodmienečný trest, by musel Váš manžel spáchať priestupok alebo ďalší trestný čin.
Dobrý deň, prajem. Koncom roka 2014 som dostal podmienku v trvaní päť rokov pre trestný čin krádeže. Nikdy predtým ani potom som nebol súdne trestaný. Ku dnešnému dňu vediem riadny život, od roku 2010 mám súdom zvereného syna, o ktorého sa starám sám (má 15 r.). V období podmienky mám asi 8 nezáväzných dopravných priestupkov /minimálne prekročenie rýchlosti/. Čo môžem očakávať alebo čo ma čaká po uplynutí skúšobnej doby v októbri 2019? Ďakujem pekne za odpoveď.
Dobrý deň. Rozhodnutie súdu o tom, či sa podmienečne odsúdený osvedčil, závisí od zhodnotenia konkrétnych okolností každého jedného prípadu. Odsúdený by mal v priebehu plynutia skúšobnej doby viesť riadny život. Vedením riadneho života v skúšobnej dobe treba rozumieť najmä dodržiavanie právnych noriem, plnenie pracovných, rodinných a ďalších občianskych povinností.
Jedným zo základných znakov riadneho života je dodržiavanie právneho poriadku. Ak podmienečne odsúdený v skúšobnej lehote závažným spôsobom poruší právne normy, najmä tým, že spácha úmyselný trestný čin, svedčí to spravidla o tom, že sa neosvedčil.
Naopak podmienka vedenia riadneho života je splnená najmä vtedy, ak podmienečne odsúdený plní základné povinnosti občana tak v súkromnom živote, ako aj voči spoločnosti. Riadny život teda nemožno stotožňovať len s bezúhonnosťou. Samotná skutočnosť, že odsúdený sa počas skúšobnej doby dopustil niekoľkých menej závažných priestupkov ešte nemusí postačovať pre záver, že odsúdený sa v skúšobnej dobe neosvedčil. Je potrebné bližšie skúmať o aké priestupky sa jedná a je potrebné vysporiadať sa najmä so závažnosťou takýchto priestupkov.
Na druhej strane osem priestupkov je pomerne vysoké číslo, a teda nemožno sa jednoznačne spoliehať na to, že išlo o menej závažné priestupky. Ak bude súd rozhodovať o (ne)osvedčení sa v skúšobnej dobe, odporúčam Vám preukázať aj to, že sa osobne staráte o dieťa, že riadne pracujete, že si riadne plníte aj ďalšie osobné a občianske povinnosti. Nie je teda vylúčené, že aj napriek priestupkom súd rozhodne o tom, že ste sa osvedčili. Rovnako však nemožno vylúčiť ani to, že by súd rozhodol opačne.
Dobrý deň. Chcel by som sa Vás spýtať, kamarát mal probačný dohľad s podmienkou a počas toho mal 2 alebo 3 priestupky, 2x bol obeťou napadnutia a páchateľa nepoznal a policajná hliadka ho obvinila z výtržníctva a dala mu pokutu. Chcem sa spýtať: môžu mu kvôli tomu premeniť podmienku? Ďakujem.
Odpovedá: Advokát v Nitre (odpoveď odoslaná: 06.11.2017)
Dobrý deň. Rozhodnutie súdu o tom, či sa podmienečne odsúdený páchateľ v skúšobnej dobe osvedčil, závisí predovšetkým od posúdenia konkrétnych okolností daného prípadu. Pritom súd pri hodnotení splnenia povinnosti viesť v skúšobnej dobe riadny život skúma hlavne dodržiavanie všeobecne záväzných právnych noriem, ale aj plnenie pracovných, rodinných, či občianskych povinností. Spáchanie menej závažných priestupkov počas skúšobnej doby nemusí nevyhnutne znamenať rozhodnutie súdu o tom, že sa dotyčná osoba neosvedčila. Na druhej strane je však potrebné skonštatovať, že aj menej závažné porušenie zákona môže v konkrétnom prípade znamenať premenu podmienky. Pôjde hlavne o prípady opakovaného protiprávneho konania, druhovo podobného protiprávneho konania, závažného porušenia zákona a pod.
Dobrý deň, môj syn má prísť z VT po 12 mesiacoch, odsúdený za marenie výkonu úrad. rozhodnutia (jazda bez VP). Za tento istý priestupok v roku 2015 bol odsúdený, po 8 mesiacoch bol podmien. prepustený. Samozrejme OS rozhodol počas jeho neprítomnosti o neosvedčení sa a sudkyňa premenila dva mesiace na nepodmienečne. Počas výkonu nedostal žiadne uznesenie-rozhodnutie OS, to znamená, že príde domov. Chcem poprosiť, čo by som mala urobiť, aby nemusel ešte na dva mesiace vo väzenia? Ponúknuť peňažný trest, či záruku organizácie, že bude odrábať povinnou prácou? Ďakujem.
Dobrý deň, ak už sudkyňa rozhodla o premene podmienky, potom sa to už nedá zmeniť. V konaní o premene podmienky to bolo možné ešte zachrániť, teraz už nie, ak je to právoplatné.
Dobrý deň, syn je v 5-ročnej podmienke § 172 ods. 1 písm b) písm. c) písm. d ) do konca roka 2017. K 21. 12. 2015 bol prepustený z ochranného protitoxikomanického liečenia ambulantného podľa rozhodnutia OS Svidník. Probačný dohľad ma ešte stále. Problém je v tom, že strašne pije kombinuje lieky z alkoholom. Spočiatku sa držal ale čím ďalej to je horšie. Upozorňoval som aj psychiatra aj probačnáho pred cca 2 rokmi, načas nastalo zlepšenie ale momentálne je to veľmi zle. Veľmi pije už tri týždne, nechodí do práce. Prosil by som radu, ako ho dostať na protialkoholické ústavné liečenie, nie do väzenia, dobrovoľne nepôjde, pije od raná. Jednoducho nechcem, aby skončil vo vazeni a neviem ako ďalej.
Odpovedá: advokát (odpoveď odoslaná: 02.08.2017)
Dobrý deň, žiaľ, všetko nasvedčuje tomu, že bez súčinnosti s probačným a mediačným úradníkom resp. súdom, svojho syna neprinútite, aby sa podrobil liečbe na závislosti od alkoholu. Súčasťou podmienečného odkladu výkonu trestu odňatia slobody s probačným dohľadom, boli aj obmedzenia a povinnosti, ktoré súd Vášmu synovi uložil. Keďže je zrejmé, že Váš syn podmienky skúšobnej doby nedodržiava, je možné mu predĺžiť probačný dohľad alebo uložiť doteraz neuložené primerané obmedzenia alebo povinnosti, alebo nariadiť kontrolu uložených primeraných obmedzení alebo povinností technickými prostriedkami, ak sú splnené podmienky podľa osobitného predpisu a ak takáto kontrola nebola doposiaľ nariadená. Musím Vás však upozorniť, že súd k týmto krokom pristúpi len v prípade existencie výnimočných okolností, inak nariadi nepodmienečný trest odňatia slobody.
Dobrý deň, prosím Vás kamarát mal nehodu v júli 2014. Bol uznaný vinným dostal dva roky skúšobnú dobu, rok podmienku a na tri roky mu bol zobratý vodičský. Na polovicu trestu ho dostal naspäť, následne na to prekročil rýchlosť o 20. Čo sa bude diať ďalej premení sa mu podmienka, či ako? Ďakujem.
Odpovedá: (odpoveď odoslaná: 20.03.2017)
Dobrý deň, ak mu ešte nebolo doručené predvolanie na verejné zasadnutie, tak po uplynutí lehotu nariadi súd verejné zasadnutie, na ktorom bude rozhodovať či sa osvedčil v skúšobnej dobe alebo nie. Vzhľadom na to, za aký trestný čin bol odsúdený a aký priestupok spáchal, je vysoko pravdepodobné, že vysloví jeho neosvedčenie sa v skúšobnej dobe. Následne hrozí, že súd premení podmienečný trest na nepodmienečný. Vo výnimočných prípadoch môže súd ponechať v platnosti podmienečné odsúdenie a uložiť mu nové obmedzenia alebo povinnosti a predĺžiť skúšobnú dobu.
Dobrý večer. Chcel by som sa Vás opýtať, že keď počas skúšobnej doby spácham priestupok proti občianskemu spolunažívaniu podľa paragrafu 49 ods. 1 písm. d zákona č. 372/1990, za to ma opäť vrátia do basy? Mám ešte podmienku. Ďakujem za Vašu odpoveď.
Dobrý deň, spáchanie priestupku počas plynutia "podmienky" môže spôsobiť, že súd rozhodne o tom, že podmienečne odložený výkon trestu odňatia slobody (prípadne podmienečné prepustenie z výkonu trestu odňatia slobody) sa vykoná. Najmä v takom prípade, ak ste boli odsúdeným za obdobný trestný čin. Za účelom nariadenia výkonu podmienečne odloženého trestu súd nariadi verejné zasadnutie, na ktorom bude skúmať, či vediete riadny život, vypočuje Vás a následne rozhodne o tom, či sa trest vykoná alebo sa Vám ponechá v platnosti podmienečný odklad výkonu trestu odňatia slobody.
Dobry den, prosim o radu pre mojho kamarata, ktory soferoval auto aj napriek tomu ze to mal sudom zakazane, ked viezol tehotnu partnerku do nemocnice lebo mala zdravotne problemy, ktore suviseli s tehotenstvom. Prave vtedy ho zastavila policajná hliadka a on pojde sediet na 8 mesiacov. Chcel by som vediet ci je prenho lepsie odsediet si celych 8 mesiacov alebo v polovicke trestu poziadat o podmienecne prepustenie lebo by rad bol co najskor s rodinou. A ci ked by dostal podmienku tak nakolko by ho odsudili, keby ju porusil malo zavaznym porusenim pravidla alebo nejakym trestnym cinom. Dakujem Vam za skoru odpoved.
Odpovedá: Advokát Bratislava (odpoveď odoslaná: 08.01.2017)
Dobrý deň, ak viezol niekoho do nemocnice, mohlo ísť o krajnú núdzu, pričom konanie by nemuselo byť trestné.
Po polovice trestu môže požiadať o upustenie od zvyšku trestu.
Dobrý deň. Mal som okresným súdom nariadený trest zákazu činnosti viesť motorové vozidlá a po uplynutí polovičky trestu mi súd odpustil zvyšok trestu a vrátil vodičské oprávnenie s tým, že podmienka nesmie byť kratšia ako zvyšok trestu. Po uplynutí zvyšku trestu mi dnes prišlo rozhodnutie zo súdu s tým, že v podmienke som sa neosvedčil. Nakoľko som si vedomý, že počas podmienky som viedol riadny život a nebol som riešený dopravným inšpektorátom ani za žiadny banálny priestupok. Súdom som bol predvolaný na verejné pojednávanie, ktoré sa ešte v priebehu budúceho mesiaca bude konať a dosť ma zarazilo rozhodnutie, že neosvedčil. Môže súd ešte pred pojednávaním takto rozhodnúť a na základe čoho vydal také rozhodnutie? Dakujem.
Odpovedá: Advokát Bratislava (odpoveď odoslaná: 11.10.2016)
podľa § 417 Trestného poriadku (ktorý sa uplatní analogicky podľa § 437 ods. 4 Trestného poriadku aj vo vykonávacom konaní týkajúcom sa trestu zákazu činnosti) o tom či sa odsúdený, u ktorého sa podmienečne upustilo od výkonu zvyšku trestu zákazu činnosti osvedčil alebo či sa zvyšok trestu vykoná, rozhoduje súd (vždy) na verejnom zasadnutí.
Ak skutočne bolo vo Vašej veci už vydané rozhodnutie, podľa ktorého ste sa neosvedčili, a to ešte pred uskutočnením verejného zasadnutia, išlo by o nezákonné rozhodnutie.
Podľa Trestného poriadku ste totiž mali byť v tejto fáze konania zatiaľ len upovedomený o termíne a mieste konania verejného zasadnutia, na ktorom bude súd rozhodovať o tom, či sa zvyšok Vášho trestu zákazu činnosti vykoná (a teda ste sa v skúšobnej dobe neosvedčili) alebo ste sa v skúšobnej dobe osvedčili.
Dobrý deň, chcel by som sa opýtať, ak bol niekomu vrátený vodičák po polke trestu na skúšobnú dobu. Tak, či sa do tej podmienky zahrňuje aj pokuta na železnici, keďže pracuje ako rušňovodič v zácviku. Ďakujem.
Odpovedá: Advokát Nitra (odpoveď odoslaná: 05.04.2016)
Dobrý deň, po uplynutí skúšobnej doby súd rozhoduje o tom, či sa páchateľ v skúšobnej dobe osvedčil. Zisťuje pritom, či viedol riadny život a plnil uložené obmedzenia a povinnosti. Pri vedení riadneho života sa prihliada predovšetkým na dodržiavanie právnych noriem a plnenie pracovných, rodinných a ďalších občianskych povinností. Uloženie pokuty v rámci železničnej dopravy nemusí automaticky znamenať nariadenie výkonu zvyšku trestu. Súd môže toto porušenie právnych noriem posúdiť ako menej závažné a môže napriek tomuto porušeniu vysloviť, že sa páchateľ v skúšobnej dobe osvedčil. Súd pri rozhodovaní totiž posudzuje život počas skúšobnej doby komplexne.
Dopustil som sa priestupku?
Dĺžka všeobecnej premlčacej doby

References: § 50
 súd 
 súd 
 súd 
 súd 
 súd 
 súd 
 súd 
 súd 
 súd 
 § 172
 súd 
 súd 
 súd 
 súd 
 súd 
 súd 
 súd 
 súd 
 súd 
 § 417
 § 437
 súd 
 súd 
 súd 
 Súd 
 Súd